ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2263/98

υποβολή: Miguel Arias Cañete (PPE) προς την Επιτροπή

(22 Ιουλίου 1998)

Θέμα: ΕΓΤΠΕ - Τμήμα Εγγυήσεων στη Σουηδία, 1995

Μπορεί η Επιτροπή να αναφέρει ποιό είναι το συνολικό ποσό που έλαβε η Σουηδία το 1995, από το ΕΓΤΠΕ - Τμήμα Εγγυήσεων,:

- διευκρινίζοντας και την κατανομή κατά κεφάλαια (ποώδεις καλλιέργειες, ζάχαρη, μεταξωτά υφάσματα και μεταξοσκώληκες, άλλοι τομείς ή φυτικά προϊόντα, αμπελοοινικός τομέας, καπνός, γάλα και γαλακτοκομικά προϊόντα, βόειο, πρόβειο, αίγειο και χοιρινό κρέας, αυγά και πουλερικά, λοιπά μέτρα ζωικής παραγωγής, επιστροφές για επεξεργασμένα γεωργικά προϊόντα, επιστροφές για επισιτιστική βοήθεια της ΕΕ, διανομή γεωργικών προϊόντων σε αναξιοπαθούντες, συνοδευτικά μέτρα, μέτρα ανάπτυξης της υπαίθρου εν σχέσει προς τη λειτουργία των αγορών, άλλα μέτρα, εισοδηματικές ενισχύσεις και Ευρωπαϊκό Ταμείο εγγυήσεων Αλιείας);

- και την κατανομή κατά τρόπους (επιστροφές κατά την εξαγωγή, ενισχύσεις για την ανιστάθμιση των τιμών, ενισχύσεις με βάση την έκταση των καλλιεργειών, ενισχύσεις με βάση τον αριθμό των ζώων, επιδοτήσεις προσανατολισμού, ενισχύσεις προς την ιδιωτική αποθήκευση, απόσυρση και συναφείς ενέργειες, αντισταθμιστικά ποσά, συνοδευτικά μέτρα της μεταρρύθμισης της ΚΑΠ, και δαπάνες δημόσιας αποθήκευσης);
ΓΡΑΠΤΗ ΕΡΩΤΗΣΗ E-1974/98

υποβολή: Freddy Blak (PSE) προς την Επιτροπή

(30 Ιουνίου 1998)

Θέμα: Θανάτωση κατοικίδιων ζώων στην Ελλάδα

Κατά τους θερινούς μήνες στην Ελλάδα οι πολυάριθμοι τουρίστες φροντίζουν συχνά για σκυλιά ή γάτες. Όταν οι τουρίστες επιστρέφουν στη χώρα τους και εγκαταλείπουν τα ζώα, αυτά συχνά θανατώνονται. Ο υπογράφων πληροφορήθηκε ότι οι μέθοδοι θανάτωσης είναι συχνά απάνθρωπες. Στη Θάσο χρησιμοποιείται η φόλα. Οι μόνιμοι κάτοικοι γνωρίζουν το σύστημα και μπορούν να κρατήσουν τα ζώα τους στο σπίτι όσο διαρκεί η "διαδικασία" αυτή. Στην Κρήτη είναι γνωστό ότι χρησιμοποιείται τροφή που έχει αναμειχθεί με θρύψαλα γυαλιού για τη θανάτωση αδέσποτων σκυλιών και γατών, μέθοδος η οποία συνεπάγεται για τα ζώα αυτά ιδιαίτερα φρικτούς πόνους. Είναι ενήμερη η Επιτροπή για το πρόβλημα αυτό;

Μήπως η Επιτροπή έχει τη δυνατότητα - και μήπως έχει ήδη αναλάβει πρωτοβουλίες για - να προωθηθεί η καθιέρωση περισσότερο ήπιων μεθόδων θανάτωσης των εν λόγω ζώων;

Απάντηση του κ. Fischler εξ ονόματος της Επιτροπής

(3 Σεπτεμβρίου 1998)

Η Επιτροπή γνωρίζει το πρόβλημα το σχετικό με τα αδέσποτα ζώα συντροφιάς το οποίο υφίσταται σε ορισμένες τουριστικές τοποθεσίες στην Ελλάδα. Τα ζώα αυτά συχνά τα ταΐζουν ή τα φροντίζουν γενικότερα προσωρινά οι τουρίστες το καλοκαίρι και στο τέλος της περιόδου διακοπών παραμένει ένα μεγάλο πρόβλημα για τις τοπικές αρχές.

Παρόλο ότι η Κοινότητα έχει νομοθετήσει την προστασία της ευημερίας των ζώων αγροκτήματος και εργαστηρίου, η επιμέλεια των ζώων συντροφιάς παραμένει ακόμη ένα θέμα το οποίο εναπόκειται στην αρμοδιότητα των αρχών του κράτους μέλους.

Ως εκ τούτου, η Επιτροπή δεν είναι σε θέση να προτείνει την εφαρμογή νομοθεσίας στον τομέα της ευθανασίας για τα αδέσποτα ζώα συντροφιάς.
ΓΡΑΠΤΗ ΕΡΩΤΗΣΗ E-1411/98

υποβολή: Mihail Papayannakis (GUE/NGL) προς την Επιτροπή

(11 Μαΐου 1998)

Θέμα: Εκτροπή του Ευήνου ποταμού

Η εκτροπή του Ευήνου ποταμού (Αιτωλοακαρνανία, Ελλάς) για την ύδρευση της Αθήνας είχε γίνει υπό τον όρο που προβλέπεται στη Μελέτη Περιβαλλοντικών Επιπτώσεων ότι θα διατηρηθεί μόνιμη ελάχιστη σταθερή ροή ενός κυβικού μέτρου ανά δευτερόλεπτο μετά το φράγμα που αναγέρθηκε για να γίνει δυνατή η εκτροπή. Η ποσότητα αυτή κρίθηκε αναγκαία για να μειωθούν οι δυσμενείς επιπτώσεις στο φυσικό περιβάλλον στην κοιλάδα μετά το φράγμα.

Πέραν τούτου, από τον Εύηνο υδροδοτείται το Μεσολόγγι, ενώ ετοιμάζεται η επένδυση για την υδροδότηση του Αντιρρίου. Επιπλέον υπάρχουν ισχυρότατες ενδείξεις ότι η επάρκεια ύδατος στον Εύηνο σχετίζεται με την ποσότητα των υδάτων της Ναυπάκτου.

Παράλληλα στον Εύηνο, μετά το φράγμα, έχει πρόσφατα αναπτυχθεί το rafting (τρεις επιχειρήσεις) που δημιουργεί απασχόλήσεις και βοηθάει στη γενικότερη ανάπτυξη του τουρισμού στην περιοχή. Ωστόσο, μετά από επιτόπιες επισκέψεις εύκολα διαπιστώνεται ότι η υποχρέωση ενός κυβικού μέτρου ανά δευτερόλεπτο δεν τηρείται, με προφανέστατες δυσμενείς περιβαλλοντικές και οικονομικές επιπτώσεις.

Μπορεί η Επιτροπή να ενεργήσει ώστε να γίνει σεβαστή η Μελέτη Περιβαλλοντικών Επιπτώσεων πάνω στην οποία βασίστηκε η εκτροπή του Ευήνου; Θα μπορούσε επ' ευκαιρία να συμβάλει ώστε να τελειώσει γρήγορα και η υδρογεωλογική μελέτη της περιοχής η οποία επιβάλλεται από την ΜΠΕ και δεν έχει γίνει ακόμη παρά το ότι το έργο της εκτροπής ήδη λειτουργεί;

Απάντηση της κας Bjerregaard εξ ονόματος της Επιτροπής

(26 Ιουνίου 1998)

Η τήρηση των περιβαλλοντικών όρων της υπουργικής απόφασης υπ' αριθ. 12450 της 23ης Ιουνίου 1992 με την οποία ολοκληρώνεται η μελέτη περιβαλλοντικών επιπτώσεων για το έργο "Εύηνος", συνιστά νομική υποχρέωση των ελληνικών αρχών. Η Επιτροπή, κατά την χρηματοδότηση του έργου από το Ταμείο Συνοχής, επέμεινε στην ανάγκη τήρησης των εν λόγω όρων, συμπεριλαμβανομένης της υποχρέωσης για την ύπαρξη εγγύησης όσον αφορά μία ελάχιστη παροχή 1 m3 ανά δευτερόλεπτο.

Ο όρος αυτός περιελήφθη στην απόφαση χρηματοδότησης του έργου, με την υποχρέωση του Υπουργείου Περιβάλλοντος να ελέγχει την τήρηση εφαρμογής του.

Κατά την τελευταία συνεδρίαση της ad hoc επιτροπής παρακολούθησης του έργου υδροδότησης των Αθηνών από τον ποταμό Εύηνο, η οποία πραγματοποιήθηκε στις 9 Ιουνίου 1998, η Επιτροπή έλαβε θετική απάντηση από τις ελληνικές αρχές στο αίτημα ενημέρωσης για την τήρηση ελάχιστης σημερινής παροχής 1 m3 ανά δευτερόλεπτο. Η Επιτροπή θα ήθελε εξάλλου να υπογραμμίσει ότι μέσω των εμπειρογνωμόνων της, ελέγχει τακτικά την τήρηση της υποχρέωσης αυτής.

Όσον αφορά την υδρογεωλογική μελέτη, αυτή ζητήθηκε από την Επιτροπή κατά την λήψη της απόφασής της για τη χρηματοδότηση του έργου του Εύηνου (υπ' αριθ. 3438/3 Δεκεμβρίου 1993). Η μελέτη αυτή εκπονήθηκε από ανεξάρτητο γραφείο μελετών και μετά την έγκρισή της από το Υπουργείο Περιβάλλοντος και Δημοσίων Έργων, διαβιβάστηκε στην Επιτροπή, τον Οκτώβριο του 1996.
ΓΡΑΠΤΗ ΕΡΩΤΗΣΗ E-1765/98

υποβολή: Bernd Posselt (PPE) προς την Επιτροπή

(5 Ιουνίου 1998)

Θέμα: Διαφορετικές τιμές σε συνδεδεμένα κράτη

Πιστεύει η Επιτροπή ότι οι διαφορετικές τιμές που ισχύουν σε ορισμένες υποψήφιες προς ένταξη χώρες για τους υπηκόους των χωρών αυτών και τους αλλοδαπούς για την επίσκεψη πολιτιστικών κέντρων, για εισιτήρια σε διάφορες εκδηλώσεις, και για εστιατόρια συμβιβάζονται με την προσχώρησή τους στην ΕΕ;

Απάντηση του κ. van den Broek εξ ονόματος της Επιτροπής

(14 Ιουλίου 1998)

Κατά τη γνώμη της Επιτροπής και στο μέτρο στο οποίο πρόκειται για τομείς που καλύπτονται από τη Συνθήκη ΕΚ, η εφαρμογή διαφορετικών τιμών εξαιτίας της εθνικότητας όπως αναφέρει το Αξιότιμο Μέλος του Κοινοβουλίου δεν είναι συμβατή με τις διατάξεις της Συνθήκης ΕΚ και δε θα μπορεί να εφαρμόζεται στις υποψήφιες χώρες μετά την προσχώρησή τους στην Ευρωπαϊκή Ένωση. Πράγματι, σύμφωμα με τις διατάξεις της Συνθήκης απαγορεύεται κάθε διάκριση μεταξύ των πολιτών των κρατών μελών που ασκείται λόγω της εθνικότητάς τους στους τομείς που καλύπτονται από τη Συνθήκη.
ΓΡΑΠΤΗ ΕΡΩΤΗΣΗ E-1662/98

υποβολή: Alexandros Alavanos (GUE/NGL) προς την Επιτροπή

(29 Μαΐου 1998)

Θέμα: Προσφυγή κατά της Ελλάδας για μη τήρηση των οδηγιών περί αποβλήτων στο νομό Χανίων

Η Ευρωπαϊκή Επιτροπή ζήτησε από το Δικαστήριο, σύμφωνα με το άρθρο 171 της Συνθήκης, την επιβολή προστίμου στην Ελληνική Δημοκρατία ύψους 24.600 Ecu την ημέρα για μη συμμόρφωση της χώρας σε υποχρεώσεις που απορρέουν από τις οδηγίες 75/442/ΕΟΚ(1) και 78/319/ΕΟΚ(2) και αφορούν τη διάθεση των στερεών και τοξικών αποβλήτων στην περιοχή Χανίων.

Έχει υπόψη της η Επιτροπή προτάσεις ή ενέργειες της Ελλάδας που να εναρμονίζονται με τις ανωτέρω οδηγίες και κυρίως τη διάθεση των στερεών και τοξικών αποβλήτων στην περιοχή Χανίων;

Απάντηση της κας Bjerregaard εξ ονόματος της Επιτροπής

(23 Ιουλίου 1998)

Στην απόφασή του της 7ης Απριλίου 1992, το Δικαστήριο είχε καταλήξει στη διαπίστωση ότι παραλείπονται να λάβει τα αναγκαία μέτρα για να διασφαλισθεί ότι στην περιοχή των Χανίων, τα απόβλητα καθώς και τα τοξικά και επικίνδυνα απόβλητα εξαλείφονται χωρίς να θέσουν σε κίνδυνο την υγεία του ανθρώπου και χωρίς να βλάψουν το περιβάλλον και μη έχοντας καταρτίσει, για την εν λόγω περιφέρεια, σχέδια ή προγράμματα για την εξάλειψη των αποβλήτων καθώς και των τοξικών και επικίνδυνων αποβλήτων, η Ελλάδα δεν εκπλήρωσε τις υποχρεώσεις που ορίζονται στα άρθρα 4 και 6 της οδηγίας 75/442/ΕΟΚ του Συμβουλίου της 15ης Ιουλίου 1975 περί των στερεών αποβλήτων και στα άρθρα 6 και 12 της οδηγίας 78/319/ΕΟΚ του Συμβουλίου της 20 Ιουλίου 1978 περί των τοξικών και επικίνδυνων αποβλήτων.

Η Επιτροπή, διαπιστώνοντας ότι η Ελλάδα εξακολουθούσε να μην έχει λάβει τα αναγκαία μέτρα για την εκτέλεση της προαναφερθείσας απόφασης του Δικαστηρίου, κατέθεσε νέο αίτημα στο Δικαστήριο στις 17 Νοεμβρίου 1997, βάσει του άρθρου 171 της συνθήκης ΕΚ. Η υπόθεση εκκρεμεί αυτή τη στιγμή στο Δικαστήριο. Με επιστολή τους της 10ης Μαρτίου 1998, οι ελληνικές αρχές ανακοίνωσαν στην Επιτροπή ότι κατάρτισαν μια μελέτη με στόχο την κατάστρωση σχεδίων διαχείρισης των αποβλήτων για την περιφέρεια των Χανίων. Η Επιτροπή αναλύει επί του παρόντος την ελληνική κοινοποίηση.

(1) ΕΕ L 194 της 25.7.1975, σελ. 39.

(2) ΕΕ L 84 της 31.3.1978, σελ. 43.
ΓΡΑΠΤΗ ΕΡΩΤΗΣΗ E-1102/98

υποβολή: Mihail Papayannakis (GUE/NGL) προς την Επιτροπή

(8 Απριλίου 1998)

Θέμα: Εγκατάσταση ραντάρ στο αεροδρόμιο Θεσσαλονίκης

Η Ελλάδα εγκαθιστά το απαραίτητο σύστημα ραντάρ για την παρακολούθηση και τον έλεγχο της εναέριας κυκλοφορίας. Ένα από τα ραντάρ πρόκειται να εγκατασταθεί στην κοινότητα Περαίας, κοντά στο αεροδρόμιο Θεσσαλονίκης. Η κοινότητα της Περαίας και πολλοί κάτοικοι εκφράζουν την ανησυχία τους ως προς της επικινδυνότητα του ραντάρ και ως προς το εύρος της ζώνης προστασίας που θα το περιβάλλει.

Υπάρχει δε ασφαλώς ένα σημαντικό έλλειμμα ενημέρωσης των κατοίκων που ενισχύει την ανησυχία αυτή.

Θα μπορούσε η Επιτροπή να αξιολογήσει τις επιπτώσεις από την εγκατάσταση του ραντάρ στην κοινότητα της Περαίας και να συμβάλει στην καλύτερη ενημέρωση και στον έλεγχο της ασφάλειας της εγκατάστασης του ραντάρ της Περαίας;

Απάντηση της κας Bjerregaard εξ ονόματος της Επιτροπής

(4 Ιουνίου 1998)

Η Επιτροπή δεν είναι σε θέση να εκτιμήσει τις επιπτώσεις που θα έχει o προς εγκατάσταση ραδιοεντοπιστής ελέγχου της εναέριας κυκλοφορίας στη Θεσσαλονίκη. Η εργασία αυτή υπάγεται στην ευθύνη των κρατών μελών, τα οποία οφείλουν να κατοχυρώνουν ότι οι εγκαταστάσεις αυτού του είδους ανταποκρίνονται στην πάσης φύσεως ισχύουσα νομοθεσία σχετικά, μεταξύ άλλων, με την περιβαλλοντική και την ηλεκτρομαγνητική συμβατότητα.

Όσον αφορά τις ανησυχίες για την υγεία που διατυπώνουν ορισμένοι κύκλοι του κοινού, η Επιτροπή δημοσίευσε το 1996 επιστημονική ανασκόπηση που πραγματεύεται τις πηγές μη ιοντίζουσας ακτινοβολίας, συμπεριλαμβανομένης της ακτινοβολίας από τις εγκαταστάσεις ραδιοεντοπισμού, την έκθεση του πληθυσμού και τις προκύπτουσες επενέργειες για την υγεία(1).

Στην ανασκόπηση τονίστηκε ότι οι ραδιοεντοπιστές περιστρέφονται διαγράφοντας πλήρη κύκλο 360o, και ως εκ τούτου παράγουν σχετικώς χαμηλές μέσες τιμές πυκνότητας ισχύος σε οποιαδήποτε μεμονωμένη κατεύθυνση. Όποιος από το κοινό ευρίσκεται στη γειτονία ραδιοεντοπιστή θα υποστεί απευθείας έκθεση μόνο για το σύντομο χρονικό διάστημα που ο ραδιοεντοπιστής είναι στραμμένος προς αυτόν. Ως τυπικό παράδειγμα, λόγω της περιστροφής μειώνεται η μέση τιμή ισχύος κατά 100 φορές.

Η Επιτροπή έχει επίγνωση ότι ορισμένα κράτη μέλη επιζητούν συμβουλές για τον τρόπο καθιέρωσης μέτρων προστασίας της υγείας του κοινού από τη μη ιοντίζουσα ακτινοβολία, και επεξεργάζεται προτάσεις για διατύπωση συστάσεων του Συμβουλίου στο θέμα αυτό.

(1) Ευρωπαϊκή Επιτροπή, "Μη ιοντίζουσα ακτινοβολία: πηγές, έκθεση και επενέργειες στην υγεία", Υπηρεσία Επισήμων Εκδόσεων των Ευρωπαϊκών Κοινοτήτων, 1996, ISBN 92-827-9276-5.
ΓΡΑΠΤΗ ΕΡΩΤΗΣΗ E-2036/98

υποβολή: Klaus Hänsch (PSE) προς την Επιτροπή

(7 Iουλίου 1998)

Θέμα: Χορήγηση κοινοτικών πιστώσεων στην πόλη του Duisburg (Βόρεια Ρηνανία- Βεστφαλία)

Όσον αφορά την χορήγηση κοινοτικών πιστώσεων στην πόλη του Duisburg (Βόρεια Ρηνανία-Βεστφαλία), μπορεί η Επιτροπή να αναφέρει:

1. το ύψος των ειλημμένων κοινοτικών διαρθρωτικών πιστώσεων και την κατανομή τους ανά ταμείο, κοινοτικό πρόγραμμα και κοινοτική πρωτοβουλία, καθώς και το ύψος των κοινοτικών πιστώσεων, που έχουν διατεθεί στην πόλη του Duisburg από το 1994 βάσει άλλων κονδυλίων του προϋπολογισμού για πιλοτικά προγράμματα, δράσεις ή - ως άμεση επιδότηση - σε πανεπιστήμια, ερευνητικά ιδρύματα, επιχειρήσεις και άλλους φορείς;

2. τον αριθμό των θέσεων εργασίας που δημιουργήθηκαν ή διατηρήθηκαν με αυτές τις πιστώσεις;

Απάντηση του κ.Santer εξ ονόματος της Επιτροπής

(06 Ιουλίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-1366/98

υποβολή: Graham Watson (ELDR) προς την Επιτροπή

(7 Μαΐου 1998)

Θέμα: Έρευνητική πρωτοβουλία για μηδενικές εκπομπές

Το ίδρυμα ερευνητικής πρωτοβουλίας για μηδενικές εκπομπές (ZERI) αποσκοπεί στην εκπόνηση συλλογικών στρατηγικών και βιομηχανικών πολιτικών με βάση την αρχή της βιώσιμης κοινωνικής και οικονομικής ανάπτυξης.

Τί προγράμματα έχει ήδη η Επιτροπή σ' αυτό τον τομέα και σε ποιά σημεία επικαλύπτονται από το έργο του ιδρύματος ZERI;
ΓΡΑΠΤΗ ΕΡΩΤΗΣΗ E-1313/98

υποβολή: José García-Margallo y Marfil (PPE) προς την Επιτροπή

(29 Απριλίου 1998)

Θέμα: Μετάβαση στο Ευρώ το 1999

Χάρις στη συμφωνία σταθερότητας και ανάπτυξης που ενέκρινε τον Ιούνιο του 1997 το Ευρωπαϊκό Συμβούλιο του Άμστερνταμ τα κράτη μέλη υποχρεούνται να θέτουν ως μεσοπρόθεσμο στόχο τους την "επίτευξη μιας σχεδόν ισοσκελισμένης ή πλεονασματικής δημοσιονομικής κατάστασης". Εάν συνεχίσουν τις δημοσιονομικές προσαρμογές τους κατά τα επόμενα έτη, τα κράτη μέλη θα διαθέτουν πλέον δημόσια οικονομικά που θα τους επιτρέπουν να αντιμετωπίζουν πολύ πιο εύκολα τις δημοσιονομικές συνέπειες ενδεχομένων αρνητικών εξελίξεων των οικονομικών τους.

Ποια όμως θα ήταν, κατά την Επιτροπή, η σημερινή κατάσταση στην Ισπανία εάν το προαναφερθέν σύμφωνο σταθερότητας είχε ισχύσει στην περίοδο 1992-1997;

Απάντηση του κ. de Silguy εξ ονόματος της Επιτροπής

(2 Ιουνίου 1998)

Το σύμφωνο σταθερότητας και ανάπτυξης αποτελείται από ψήφισμα του Ευρωπαϊκού Συμβουλίου της 7ης Ιουνίου 1997(1), τον κανονισμό του Συμβουλίου (ΕΚ) 1466/97 της 7ης Ιουλίου 1997 για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών(2), και τον κανονισμό του Συμβουλίου (ΕΚ) αριθ. 1467 της 7ης Ιουλίου 1997 για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος(3). Στόχος του συμφώνου είναι η δημοσιονομική πειθαρχία στην οικονομική και νομισματική ένωση (ΟΝΕ) με την οποία θα δημιουργηθούν οι κατάλληλες προϋποθέσεις σταθερότητας για διαρκή ανάπτυξη. Παρέχει ένα ισχυρό σύστημα κινήτρων ώστε τα κράτη μέλη να μην έχουν υπερβολικό έλλειμμα ή να το διορθώνουν ταχύτατα αν παρουσιαστεί μια τέτοια κατάσταση.

Το 1992, το δημοσιονομικό έλλειμμα της Ισπανίας ανερχόταν σε 3,8 % του ακαθάριστου εγχώριου προϊόντος (ΑΕΠ), και το 1993 το έλλειμμα ήταν 6,9 % του ΑΕΠ. Η κατάσταση αυτή οδήγησε σε απόφαση του Συμβουλίου της 26ης Σεπτεμβρίου 1994 περί ύπαρξης υπερβολικού ελλείμματος στην Ισπανία (άρθρο 104Γ, παράγραφος 6, της συνθήκης ΕΚ). Την περίοδο που καλύπτεται από την ερώτηση του αξιότιμου μέλους του Κοινοβουλίου, δηλαδή από το 1992 έως το 1997, η δημοσιονομική πολιτική της Ισπανίας ήταν προσανατολισμένη στην σύγκλιση, δηλαδή στη διόρθωση της κατάστασης υπερβολικού ελλείμματος και στην τήρηση των κριτηρίων σύγκλισης σχετικά με τη δημοσιονομική κατάσταση. Επιπλέον, οι παράγραφοι 9 και 11 του άρθρου 104Γ, που αναφέρονται στις κυρώσεις, δεν εφαρμόστηκαν κατά τη διάρκεια του δεύτερου σταδίου της ΟΝΕ.

(1) ΕΕ C 236 της 2.8.1997.

(2) ΕΕ L 209 της 2.8.1997.

(3) ΕΕ L 209 της 2.8.1997.
ΓΡΑΠΤΗ ΕΡΩΤΗΣΗ E-1370/98

υποβολή: Mihail Papayannakis (GUE/NGL) προς την Επιτροπή

(7 Μαΐου 1998)

Θέμα: Εξυγίανση των ελληνικών ταχυδρομείων

Με δεδομένο ότι η ελληνική κυβέρνηση δημοσιοποίησε την πρόθεσή της να εξυγιάνει τα Ελληνικά Ταχυδρομεία (ΕΛΤΑ), μπορεί η Επιτροπή να με πληροφορήσει πώς έχουν αξιοποιηθεί ως τώρα τα προβλεπόμενα για τα ΕΛΤΑ κονδύλια του 2ου ΚΠΣ, και πώς τα σχετικά προγράμματα ανάπτυξής τους συνδυάζονται με τα σχέδια της ελληνικής κυβέρνησης; Μπορεί η Επιτροπή να διαβεβαιώσει ότι στα σχέδια εξυγίανσης θα ληφθούν υπόψη οι συστάσεις του Ευρωπαϊκού Κοινοβουλίου;

Απάντηση της κας Wulf-Mathies εξ ονόματος της Επιτροπής

(11 Ιουνίου 1998)

Το 1995 εκπονήθηκε πρόγραμμα εργασίας για τα Ελληνικά Ταχυδρομεία (ΕΛΤΑ) με συγχρηματοδότηση του Ευρωπαϊκού Ταμείου Περιφερειακής Ανάπτυξης, έγγραφο που χρησίμευσε ως βάση για την προετοιμασία του επιχειρησιακού προγράμματος (PO) "ταχυδρομεία" στο πλαίσιο του δεύτερου κοινοτικού πλαισίου στήριξης για την Ελλάδα.

Η έναρξη εφαρμογής του εν λόγω επιχειρησιακού προγράμματος θα πραγματοποιηθεί σύντομα. Έχει προσληφθεί ένας διεθνής σύμβουλος για να βοηθήσει τα ΕΛΤΑ κατά την εφαρμογή των σχεδίων και κατά την αναδιοργάνωσή τους. Δημιουργήθηκε στο πλαίσιο των ΕΛΤΑ ειδική μονάδα με τη συμμετοχή του συμβούλου και των ειδικών, για να υλοποιηθούν τα σχέδια του επιχειρησιακού προγράμματος. Προβλέπεται ότι το πρόγραμμα θα αρχίσει να εφαρμόζεται πραγματικά στο τέλος του Μαΐου, με την εκπόνηση του σχεδίου δράσης και την πλήρη κάλυψη της ειδικής μονάδας με το απαιτούμενο προσωπικό.

Όσον αφορά την ευρωπαϊκή νομοθεσία, οι ελληνικές αρχές πρέπει να δημιουργήσουν ένα νέο κανονιστικό πλαίσιο, που αποτελεί επίσης έναν από τους στόχους του επιχειρησιακού προγράμματος για τα ταχυδρομεία. Επίσης, με την τεχνική βοήθεια προβλέπεται να χρηματοδοτηθούν δραστηριότητες στήριξης (μελέτες, αναλύσεις, σεμινάρια) ώστε η ανάλογη νομοθεσία να εφαρμοστεί εγκαίρως.
ΓΡΑΠΤΗ ΕΡΩΤΗΣΗ E-1682/98

υποβολή: Kirsi Piha (PPE) προς την Επιτροπή

(29 Μαΐου 1998)

Θέμα: Χρήση των πόρων του προγράμματος Phare στην Ουγγαρία

Η συνεργασία στον τομέα της εκπαίδευσης αποτελεί μια από τις σημαντικότερες, αφορώσες άμεσα τους πολίτες, μορφές συνεργασίας μεταξύ των κρατών μελών της Ένωσης και των υποψηφίων προς ένταξη σε αυτήν χωρών.

Ποιο είναι το συνολικό ύψος του ποσού που διατέθηκε στην Ουγγαρία στο πλαίσιο του προγράμματος Phare για την συνεργασία αυτή το 1997; Ποιο ποσοστό αντιπροσωπεύει το ποσόν αυτό από τους συνολικούς πόρους του προγράμματος Phare που διατέθηκαν στην εν λόγω χώρα κατά το έτος αυτό;
ΓΡΑΠΤΗ ΕΡΩΤΗΣΗ E-1991/98

υποβολή: Sören Wibe (PSE) προς την Επιτροπή

(30 Ιουνίου 1998)

Θέμα: Το περιοδικό "Ο πόλεμος του παγωτού Βατόμουρο"

Η Επιτροπή εκδίδει στις επίσημες κοινοτικές γλώσσες περιοδικό υπό τον τίτλο "Ο πόλεμος του παγωτού Βατόμουρο", το οποίο προορίζεται για παιδιά. Υπό την μορφή παραμυθιού παρουσιάζονται τα πλεονεκτήματα της ΕΕ και της ΕΝΕ. Μία Ευρώπη χωρίς ΕΕ περιγράφεται σαν ήπειρος όπου επικρατούν πόλεμος (του παγωτού), σκληροί έλεγχοι στα σύνορα και όπου δεν υπάρχει καμία αλληλεγγύη. Από την άλλη πλευρά, η ΕΕ και η ΕΝΕ σημαίνουν ειρήνη, αλληλεγγύη, κοινότητα και οτιδήποτε καλό. Με λίγα λόγια: πρόκειται για πραγματικό παραμύθι το οποίο παρουσιάζεται στα παιδιά της Ευρώπης.

Δεν πρόκειται άραγε εδώ για πολιτικό προσηλυτισμό των παιδιών; Δεν είναι άραγε, από δεοντολογική άποψη, ανεύθυνο να προσφέρεται στα παιδιά της Ευρώπης αυτή η επιφανειακή και ψευδής εικόνα της ΕΕ; Δεν πρέπει να προσπαθήσουμε να διασφαλίσουμε στη νέα γενεά ανατροφή που να προωθεί τους νέους να γίνουν συμπολίτες που σκέπτονται ανεξάρτητα αντί, όπως γίνεται στο εν λόγω δημοσίευμα, να προσπαθήσουμε να επηρεάσουμε τα παιδιά προς μία συγκεκριμένη πολιτική κατεύθυνση, και πιο συγκεκριμένα προς την ιδέα μιας Ομοσπονδιακής Ευρώπης; Δεν έχει άραγε η ευρωπαϊκή ιστορία κάτι να μας διδάξει ως προς αυτό;

Απάντηση του κ. Oreja εξ ονόματος της Επιτροπής

(11 Σεπτεμβρίου 1998)

Με προορισμό τους νέους, και συνεπώς γραμμένο σε απλή γλώσσα, το περιοδικό που επικρίνεται από το αξιότιμο μέλος του Κοινοβουλίου αναφέρεται στις αξίες της ειρήνης και της δημοκρατίας στις οποίες, από την αρχή, στηρίχθηκε το ευρωπαϊκό οικοδόμημα. Το περιοδικό δεν υποστηρίζει ένα καθορισμένο πρότυπο, ομοσπονδιακό ή άλλο. Τονίζει κυρίως το γεγονός ότι η συνεργασία είναι προτιμότερη από τις ένοπλες συρράξεις ή τις τελωνειακές διατυπώσεις. Άλλωστε, επισημαίνει (σελίδα 26) ότι για τη συνεργασία αυτή απαιτείται η συμφωνία των κρατών μελών τα οποία παραμένουν ανεξάρτητα.

Η Επιτροπή πιστεύει ότι δεν ξεφεύγει από το ρόλο της και ότι δεν ασκεί πολιτικό προσηλυτισμό όταν απευθύνεται στους νέους για να τους υπενθυμίσει εκείνο που αποτελεί το λόγο ύπαρξης της Ένωσης.
ΓΡΑΠΤΗ ΕΡΩΤΗΣΗ P-1361/98

υποβολή: Graham Watson (ELDR) προς την Επιτροπή

(27 Απριλίου 1998)

Θέμα: Φόρος επί των ασφαλίστρων στο ΗΒ

Η αύξηση του φόρου επί των ασφαλίστρων στο ΗΒ, δυνάμει του Νόμου περί Δημοσιονομικών 1997, προκαλεί σοβαρή στρέβλωση του ανταγωνισμού και φαίνεται να αντιβαίνει στην κοινοτική νομοθεσία, καθώς οι ασφάλειες αυτοκινήτων και διάφοροι βιομηχανικοί κλάδοι ηλεκτρικής κατανάλωσης υφίστανται δυσμενείς φορολογικές διακρίσεις.

Τί μέτρα έχει ή πρόκειται να λάβει η Επιτροπή για να εξασφαλίσει ότι η Βρετανική Κυβέρνηση θα τηρήσει το άρθρο 33 της Έκτης Οδηγίας της ΕΚ που απαγορεύει την επιλεκτική επιβολή υψηλοτέρων ποσοστών φόρου επί των ασφαλίστρων, και πρόκειται η Επιτροπή, στο πλαίσιο των μέτρων αυτών, να προσπαθήσει να δώσει απάντηση στις καταγγελίες που υπέβαλαν διάφοροι κύκλοι της βρετανικής βιομηχανίας κατά την περίοδο Ιουνίου-Δεκεμβρίου 1996;

Απάντηση του κ. Monti εξ ονόματος της Επιτροπής

(8 Ιουνίου 1998)

Η Επιτροπή έλαβε καταγγελίες σχετικά με την αύξηση του συντελεστή του φόρου επί των ασφαλίστρων (ΙΡΤ) που εφαρμόζεται για τα ταξιδιωτικά γραφεία και τους λιανοπωλητές ηλεκτρικών συσκευών. Η Επιτροπή ήρθε σε επαφή με τις βρετανικές αρχές και εξετάζει ακόμη κατά πόσον ένας επιλεκτικός φορολογικός συντελεστής του ΙΡΤ συμβιβάζεται με το άρθρο 91 της συνθήκης ΕΚ.

Όσον αφορά το ζήτημα κατά πόσον ο ΙΡΤ συμβιβάζεται με την έκτη οδηγία του Συμβουλίου 77/388/ΕΟΚ της 17ης Μαΐου 1997 περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών - κοινό σύστημα φόρου προστιθέμενης αξίας: ομοιόμορφη φορολογική βάση(1), επισημαίνεται ότι ο φόρος αυτός δεν φαίνεται να υπάγεται στις απαγορευτικές διατάξεις του άρθρου 33. Πράγματι, η διάταξη αυτή επιτρέπει ρητά στα κράτη μέλη να θεσπίσουν ή να διατηρήσουν φόρους επί των ασφαλιστικών συμβάσεων.

(1) ΕΕ L 145 της 13.6.1997.